10. การควบคุมภายใน

คณะกรรมการบริษัทได้แต่งตั้งคณะกรรมการตรวจสอบซึ่งประกอบด้วยกรรมการอิสระ
เพื่อช่วยแบ่งเบาภาระของคณะกรรมการบริษัทในการกำกับดูแล
สอบทานความมีประสิทธิผลและประสิทธิภาพของระบบการควบคุมภายใน
สอบทานวิธีการดูแลรักษาทรัพย์สินเพื่อมิให้มีการนำทรัพย์สินของบริษัทฯ
ไปใช้ในทางมิชอบหรือโดยไม่มีอำนาจ สอบทานรายการที่อาจมีความขัดแย้งทางผลประโยชน์
สอบทานความถูกต้องและความเชื่อถือได้ของรายงานทางการเงิน
การปฏิบัติตามหลักการกำกับดูแลกิจการที่ดี
การปฏิบัติตามข้อกำหนดของตลาดหลักทรัพย์และกฎหมายอื่นที่เกี่ยวข้องกับการดำเนินธุรกิจของบริษัทและบริษัทย่อย
คัดเลือกและเสนอแต่งตั้งผู้สอบบัญชี รวมทั้งปฏิบัติหน้าที่อื่นตามที่คณะกรรมการบริษัทมอบหมาย

ในการปฏิบัติหน้าที่ของการกำกับดูแล
คณะกรรมการตรวจสอบได้มอบหมายให้ฝ่ายตรวจสอบภายในดำเนินการตรวจสอบการดำเนินกิจกรรมต่างๆของบริษัทและบริษัทย่อยและให้เสนอรายงานผลการตรวจสอบพร้อมข้อเสนอแนะเพื่อการปรับปรุง(ถ้ามี)
ต่อคณะกรรมการตรวจสอบทุกไตรมาส
และคณะกรรมการตรวจสอบจะนำเสนอรายงานต่อคณะกรรมการบริษัทต่อไป

ในรอบปี 2546 ที่ผ่านมา คณะกรรมการตรวจสอบได้ร่วมประชุมกัน 6 ครั้ง
โดยฝ่ายบริหารของบริษัทและบริษัทย่อยเข้าร่วมประชุมด้วยทุกครั้ง
คณะกรรมการตรวจสอบมีความเห็นว่าการดำเนินงานของบริษัทและบริษัทย่อย
เป็นไปภายใต้ระบบการควบคุมภายในที่ดี มีการควบคุมดูแล
รักษาทรัพย์สินที่เหมาะสมสามารถป้องกันมิให้ผู้บริหารนำทรัพย์สินของบริษัทไปใช้ในทางมิชอบหรือโดยไม่มีอำนาจ
รายงานทางการเงินของบริษัทฯ จัดทำขึ้นตามหลักการบัญชีที่รับรองทั่วไป
การเปิดเผยข้อมูลในรายงานทางการเงินมีความถูกต้อง เชื่อถือได้
การดำเนินธุรกิจของบริษัทได้ปฏิบัติตามกฎหมายว่าด้วยหลักทรัพย์และตลาดหลักทรัพย์
และกฎหมายอื่นที่เกี่ยวข้อง
ผู้สอบบัญชีไม่พบข้อบกพร่องที่เป็นสาระสำคัญที่จะเสนอแนะให้บริษัทและบริษัทย่อยปรับปรุงระบบการควบคุมภายในแต่อย่างใด

จากการรายงานของคณะกรรมการตรวจสอบและผู้สอบบัญชี
คณะกรรมการบริษัทมีความเห็นว่าการดำเนินงานของบริษัทและบริษัทย่อยเป็นไปภายใต้ระบบการควบคุมภายในที่เหมาะสม
มีประสิทธิภาพ
สามารถป้องกันทรัพย์สินของบริษัทและบริษัทย่อยจากการที่ผู้บริหารนำไปใช้ในทางมิชอบหรือโดยไม่มีอำนาจ

รายงานคณะกรรมการตรวจสอบ

คณะกรรมการตรวจสอบของบริษัท ผลิตไฟฟ้าราชบุรีโฮลดิ้ง จำกัด (มหาชน) ประกอบด้วยกรรมการ
3 ท่าน โดยระหว่างวันที่ 1 มกราคม 2546 ถึงวันที่ 11 เมษายน 2546 มีนางพิมลศรี ศิริไพบูลย์
เป็นประธานกรรมการตรวจสอบ นายณรงค์ วงศ์ไพบูลย์ และนายพิชาญ สถาปนจารุ
เป็นกรรมการตรวจสอบ ในระหว่างปีคณะกรรมการตรวจสอบได้พ้นจากตำแหน่งกรรมการของบริษัทฯ
เนื่องจากครบวาระและ ลาออก คณะกรรมการบริษัทฯ ในคราวประชุมครั้งที่ 4/2546
จึงได้มีมติเป็นเอกฉันท์แต่งตั้งให้ นายสุชาติ ธาดาธำรงเวช เป็นประธานกรรมการตรวจสอบ
นายวีระวัฒน์ ชลายน และนายวิโรจน์ คลังบุญครอง เป็นกรรมการตรวจสอบ ทั้งนี้ตั้งแต่วันที่ 12
เมษายน 2546 เป็นต้นไป
กรรมการตรวจสอบแต่ละท่านไม่ได้เป็นเจ้าหน้าที่บริหารหรือพนักงานของบริษัท

ในปี 2546 คณะกรรมการตรวจสอบทุกท่านได้ร่วมประชุมกัน 6 ครั้ง
โดยฝ่ายบริหารได้เข้าร่วมประชุมด้วย ผลจากการประชุมแต่ละครั้ง ได้นำเสนอคณะกรรมการบริษัทฯ
เพื่อทราบทุกครั้ง โดยมีกิจกรรมที่สำคัญสรุปได้ดังนี้

-   สอบทานงบการเงินรายไตรมาส และงบการเงินประจำปีร่วมกับผู้สอบบัญชี
    ก่อนนำเสนอคณะกรรมการบริษัทฯ

-   สอบทานการเปิดเผยรายการที่มีความเกี่ยวโยงกัน
    และรายการที่อาจมีความขัดแย้งทางผลประโยชน์

-   สอบทานให้บริษัทฯ มีการปฏิบัติตามกฎหมายว่าด้วยหลักทรัพย์และตลาดหลักทรัพย์
    และกฎหมายอื่นที่เกี่ยวข้องกับการดำเนินธุรกิจของบริษัทฯ

-   สอบทานความเพียงพอ เหมาะสมของระบบการควบคุมภายในของบริษัทฯ

-   สอบทานการควบคุมดูแลทรัพย์สิน

-   พิจารณา ให้แนวทางและให้ความเห็นชอบแผนการตรวจสอบของฝ่ายตรวจสอบภายใน

-   สอบทานผลการปฏิบัติงานและข้อเสนอแนะของฝ่ายตรวจสอบภายใน

-   พิจารณาความเห็นของที่ปรึกษาทางการเงินอิสระเกี่ยวกับการลงทุนในบริษัท ไตร เอนเนอจี้
    จำกัด โดยการเข้าซื้อบริษัท บ้านปู แก๊ส เพาเวอร์ จำกัด

คณะกรรมการตรวจสอบมีความเห็นว่า งบการเงินของบริษัทฯ
ได้จัดทำขึ้นตามหลักการบัญชีที่รับรองทั่วไป การเปิดเผยข้อมูลในรายงานทางการเงินมีความถูกต้อง
เชื่อถือได้ การดำเนินธุรกิจของบริษัทฯ ได้ปฏิบัติตามกฎหมายว่าด้วยหลักทรัพย์และตลาดหลักทรัพย์
และกฎหมายอื่นที่เกี่ยวข้อง ระบบการควบคุมภายในของบริษัทฯ มีความเพียงพอและเหมาะสม
ไม่มีข้อบกพร่องที่เป็นสาระสำคัญ

คณะกรรมการตรวจสอบได้พิจารณาคัดเลือก
และให้ความเห็นชอบในการนำเสนอต่อคณะกรรมการบริษัทฯ
เพื่อเสนอต่อที่ประชุมสามัญผู้ถือหุ้นอนุมัติการจ้างบริษัท PricewaterhouseCoopers ABAS Ltd.
และแต่งตั้งนางสาวแน่งน้อย เจริญทวีทรัพย์ (ผู้สอบบัญชีรับอนุญาตเลขที่ 3044) หรือ นางอโนทัย
ลีกิจวัฒนะ (ผู้สอบบัญชีรับอนุญาตเลขที่ 3442) หรือ นายประสัณห์ เชื้อพานิช
(ผู้สอบบัญชีรับอนุญาตเลขที่ 3051) เป็นผู้สอบบัญชีของบริษัทฯ ประจำปี 2547
โดยมีค่าธรรมเนียมในการสอบบัญชีเป็นเงิน 400,000.- บาท

[]

(นายสุชาติ ธาดาธำรงเวช)

ประธานกรรมการตรวจสอบ